Diari Oficial de la Generalitat Valenciana


Sumari del DOGV 3513, del 09-06-1999 (1999/5404)

REIAL DECRET 849/1999, de 21 de maig, sobre traspàs de les funcions i serveis de l'administració de l'Estat a la Comunitat Valenciana en matèria de transport marítim.
----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1999/05/21/849/dof/vci/html**

### Dades del document

Número de DOGV
:   3513

Data del DOGV
:   09-06-1999

Secció del DOGV
:   I. DISPOSICIONS GENERALS

Número del document
:   1999/5404


Data del document
:   21-05-1999

Organisme emissor
:   Ministeri d'Administracions Públiques

Tipus de document
:   Reial decret

Descriptors 

:   * competència administrativa
    * transport marítim
    * descentralització
    * legislació

REIAL DECRET 849/1999, de 21 de maig, sobre traspàs de les funcions i serveis de l'administració de l'Estat a la Comunitat Valenciana en matèria de transport marítim. [1999/S5404]
  
La Constitució espanyola disposa en l'article 149.1.20 que l'Estat té la competència exclusiva en matèria de marina mercant i abanderament de vaixells; il·luminació de costes i senyals marítims i ports d'interés general. Així mateix, l'article 149.1.6 i 8 estableix la competència exclusiva de l'Estat en matèria de legislació mercantil i legislació civil, respectivament.
  
D'altra banda, l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i reformat per Llei Orgànica 5/1994, de 24 de març, disposa en l'article 33.8 que, correspon a la Generalitat Valenciana l'execució de la legislació de l'Estat en matèria d'ordenació del transport de mercaderies i viatgers que tinguen el seu origen i destí dins del territori de la Comunitat Autònoma Valenciana, sense perjudici de l'execució directa que es reserve l'Estat.
  
El Reial Decret 4.015/1982, de 29 de desembre, estableix les normes que regulen la forma i les condicions a què s'han d'ajustar els traspassos de funcions i serveis de l'Estat a la Comunitat Valenciana.
  
De conformitat amb el que disposa el reial decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta Comissió va adoptar, en la reunió del dia 21 d'abril de 1999, l'acord oportú la virtualitat pràctica del qual exigeix l'aprovació del govern mitjançant reial decret.
  
Per tant, en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques, i amb la deliberació prèvia del Consell de Ministres en la reunió del dia 21 de maig de 1999,
  
DECRETE
  
Article 1
  
S'aprova l'acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, pel qual es concreten les funcions i serveis de l'administració de l'estat que han de ser objecte de traspàs a la Comunitat Valenciana en matèria de transport marítim, adoptat pel Ple d'aquesta comissió en sessió del dia 21 d'abril de 1999, i que es transcriu com a annex a aquest reial decret.
  
Article 2
  
En conseqüència, queden traspassats a la Comunitat Valenciana les funcions i serveis, i també els crèdits pressupostaris que es relacionen en l'esmentat acord de la Comissió Mixta, en els termes que allí s'especifiquen.
  
Article 3
  
El traspàs a què es refereix aquest reial decret serà efectiu a partir de la data assenyalada en l'acord de la Comissió Mixta, sense perjudici que el Ministeri de Foment produesca fins a l'entrada en vigor d'aquest reial decret, si s'escau, els actes administratius necessaris per al manteniment dels serveis en aquest règim i nivell de funcionament que tingueren en el moment de l'adopció de l'acord.
  
Article 4
  
Els crèdits pressupostaris que es determinen d'acord amb la relació número 1 de l'annex seran donats de baixa en els conceptes d'origen i transferits pel Ministeri d'Economia i Hisenda als conceptes habilitats en la secció 32 dels Pressupostos Generals de l'Estat destinats a finançar el cost dels serveis assumits per les comunitats autònomes una vegada que es trameten al departament esmentat, per part de l'Oficina Pressupostària del Ministeri de Foment, els certificats de retenció de crèdit, per a donar compliment al que disposa la normativa vigent sobre Pressupostos Generals de l'Estat.
  
Disposició final única
  
Aquest reial decret entrarà en vigor l'endemà de la publicació en el Boletín Oficial del Estado.
  
Madrid, 21 de maig de 1999
  
JUAN CARLOS R.
  
El ministre d'Administracions Públiques,
  
ÁNGEL ACEBES PANIAGUA.
  
Annex
  
La senyora Rosa Rodríguez Pascual i la senyora Catalina Escuín Palop, secretàries de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, certifiquen:
  
Que el ple de la Comissió Mixta de Transferències celebrat el dia 21 d'abril de 1999, es va adoptar un acord sobre traspàs a la Comunitat Valenciana de les funcions i serveis de l'administració de l'Estat, en matèria de transport marítim, en els termes que tot seguit s'expressen:
  
A) Referència a normes constitucionals, estatutàries i legals en les quals s'empara el traspàs.
  
L'article 149.1.20 de la Constitució estableix que l'Estat té la competència exclusiva en matèria de marina mercant i abanderament de vaixells; il·luminació de costes i senyals marítims i ports d'interés general. D'altra banda, l'article 149.1.6 i 8 estableix la competència exclusiva de l'Estat en matèria de legislació mercantil i legislació civil, respectivament.
  
Així mateix, l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i reformat per Llei Orgànica 5/1994, de 24 de març, estableix en l'article 33.8 que correspon a la Generalitat Valenciana l'execució de la legislació de l'Estat en matèria d'ordenació del transport de mercaderies i viatgers que tinguen el seu origen i destí dins del territori de la comunitat autònoma, sense perjudici de l'execució directa que es reserve l'Estat.
  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4015/1982, de 29 de desembre, regulen el funcionament de la Comissió Mixta de Transferències, i també la forma i les condicions a què han d'ajustar-se els traspassos de funcions i serveis de l'Estat a aquesta Comunitat Valenciana.
  
Sobre la base d'aquestes previsions normatives, procedeix realitzar el traspàs de funcions i també dels mitjans adscrits a aquestes, de l'administració de l'Estat a la Comunitat Valenciana en matèria de transport marítim.
  
B) Funcions de l'administració de l'Estat que assumeix la Comunitat Valenciana i identificació dels serveis que es traspassen.
  
La Comunitat Valenciana assumeix les funcions i serveis relatius a l'activitat de transport marítim que es durà a cap exclusivament entre ports o punts d'aquesta comunitat, sense connexió amb ports o punts d'altres àmbits territorials.
  
C) Funcions i serveis que es reserva l'administració de l'Estat.
  
De conformitat amb l'article 149.1.20 de la Constitució queden reservades a l'Estat, en els termes de la legislació vigent, les funcions relatives a marina mercant, abanderament de vaixells, il·luminació de costes i senyals marítims i ports d'interés general.
  
D) Funcions en cooperació.
  
1. La comunitat autònoma informarà, amb caràcter preceptiu, l'autorització, modificació o extinció de línies regulars de transport marítim entre ports o punts d'altres àmbits territorials que duguen a cap, també, activitats entre ports o punts de l'àmbit territorial de la comunitat autònoma.
  
2. L'administració de l'Estat i la de la comunitat autònoma es facilitaran la informació relativa a registre de línies de transport, autoritzacions de línies i altres dades estadístiques, així com qualsevol informació que resulte d'interés per ambdues administracions.
  
E) Valoració de les càrregues financeres dels serveis traspassats.
  
1. La valoració definitiva del cost efectiu que, en pessetes de 1996, correspon als serveis traspassats a la comunitat autònoma s'eleva a 95.687 pessetes.
  
2. El finançament, en pessetes de 1999, que correspon al cost efectiu anual es detalla en la relació número 1.
  
3. El cost efectiu que figura detallat en els quadres de valoració de la relació número 1, es finançarà de la forma següent:
  
Transitòriament, fins que el cost efectiu es compute per a revisar el percentatge de participació de la comunitat autònoma en els ingressos de l'Estat, el cost total es finançarà mitjançant la consolidació en la secció 32 dels Pressupostos Generals de l'Estat, dels crèdits relatius als distints components d'aquest cost, pels imports que es determinen, susceptibles d'actualització pels mecanismes generals previstos en cada llei de pressupostos.
  
Les possibles diferències que es produesquen durant el període transitori a què es refereix el paràgraf anterior, respecte del finançament dels serveis transferits, seran objecte de regularització al tancament de l'exercici econòmic, mitjançant la presentació dels comptes i estats justificatius corresponents davant una comissió de liquidació, que es constituirà en el Ministeri d'Economia i Hisenda.
  
F) Documentació i expedients dels serveis que es traspassen.
  
L'entrega de la documentació i expedients dels serveis traspassats, es realitzarà en el termini de tres mesos des de la publicació del reial decret pel qual s'aprova aquest acord.
  
G) Data d'efectivitat del traspàs.
  
El traspàs de funcions i serveis objecte d'aquest acord tindrà efectivitat a partir del dia 1 d'octubre de 1999.
  
I perquè hi conste, s'expedeix aquesta certificació.
  
Madrid, 21 d'abril de 1999.- Les secretàries de la Comissió Mixta: Rosa Rodríquez Pascual i Catalina Escuín Palop.
  
Relació número 1
  
Cost efectiu del traspàs a la Comunitat Valenciana de les funcions i serveis en matèria de transport marítim (pessetes de 1999).
  
Secció 17. Ministeri de Foment.
  
Secció 32
  
Aplicació pressupostària Pessetes
  
Capítol I 117.610
  
Total cost efectiu 117.610


Còpia Permalink ELI